Help jou kind om te leerFoto: Dreamstime.com ŉ Baba word gebore met ŉ natuurlike soort nuuskierigheid en ŉ oënskynlik onversadigbare behoefte om te leer. Peuters en kleuters vind alles interessant en het altyd nog ŉ vraag om te vra. Hoekom, hoe, waar en wat is altyd op hulle lippe. Boonop is hulle ook vasbeslote om alles self te doen; hulle dring eintlik daarop aan. Cindy Glass, eienaar en medestigter van Step Up-onderwyssentrums, sê dit lyk egter of kinders hierdie nuuskierigheid en liefde vir leer verloor namate hulle ouer word. “Soms lyk dit sommer of die leergierigheid omswaai en ouer kinders ŉ weersin daarin ontwikkel. Die goeie nuus is egter hierdie weersin is eintlik net aangeleerde gedrag. “In werklikheid is dit net ŉ verdedigingsmeganisme wat ons kinders mettertyd ontwikkel om hulself teen negatiewe leerervarings te beskerm,” sê Glass. Sy sê kinders ontwikkel ŉ vrees om foute te maak oor die negatiewe reaksies en terugvoer wat hulle op hulle pogings kry om nuwe vaardighede en konsepte te bemeester. “Kinders kry so ŉ negatiewe selfbeeld en glo hulle is nie in staat om op hulle eie enige sukses te behaal nie.” Kan ŉ mens hierdie aangeleerde gedrag afleer? Glass het ses wenke vir hoe ouers hulle kinders kan ondersteun om selfstandige leerders te word: “Dit is belangrik dat ons ons kinders ondersteun sodat hulle onafhanklike leerders word wat weer sal help om hulle te motiveer en hulle selfvertroue te verhoog. Kinders wat onafhanklik leer voel ŉ groter gevoel van prestasie en is meer geneig om uitdagende onderwerpe met selfvertroue aan te pak. “Onafhanklike leer berei uiteindelik ons kinders voor op die wêreld ná skool. Hulle ontwikkel kritiese denke en emosionele intelligensievaardighede wat noodsaaklik is vir sukses in die lewe,” sê Glass.